stanford-oval/wikipedia huggingface dataset:
היסטוריה של אירלנד בשנות ה-90 של המאה ה-20 ואילך
משבר החובות של אירלנד

המשבר הכלכלי שפרץ בעולם ב-2008 הכה קשות בכלכלת אירלנד. הלשכה המרכזית לסטטיסטיקה של אירלנד הודיעה בספטמבר 2008 כי המדינה הייתה לראשונה באיחוד האירופי שנקלעה רשמית למיתון. החוב של משקי הבית באירלנד הוא השני בגובהו בעולם ועומד על כ-190% מההכנסה, בממוצע. באוגוסט 2010 הורידה סטנדרד אנד פורס את דירוג האשראי של אירלנד ל-"AA-" עקב העלויות של התמיכה בבנקים, תמיכה אשר החלישה את גמישותה הכלכלית של הממשלה לטווח הבינוני. בדצמבר 2010 במקביל סוכנות דירוג האשראי חתכה את הדירוג של אירלנד ב-5 רמות ל-BAA1. התברר שעלות ההיוון מחדש של הבנקים הייתה גבוהה מהצפוי ובתגובה לעלויות המאמירות הורידה סטנדרד אנד פורס ב-1 באוקטובר 2011 את דירוג האשראי של אירלנד לרמת "A".
השפעותיו העמוקות של המיתון העולמי על אירלנד ניכרו, בין היתר, בשיעורי הצמיחה של המדינה; בעוד שב-2007 היה שיעור הצמיחה של אירלנד 4.7%, הרי שב-2008 רשמה המדינה צמיחה שלילית של -1.7% וב-2009 צמיחה שלילית של -7.1%. ב-2010 התעוררו ציפיות ליציאה מהמיתון ולחזרה למסלול של צמיחה, אולם בסופו של דבר הצטמק התמ"ג ב-1% ונרשמה צמיחה שלילית במשך שלוש שנים רצופות. עם זאת, אירלנד רשמה הישג מרשים בצמיחה חודשית, כאשר בין אוגוסט לספטמבר עלה הייצור התעשייתי ב-7.9%, העלייה הגדולה ביותר בגוש האירו.
המדינות החברות באיחוד האירופי אשר אימצו את האירו כמטבע הלאומי שלהן, לצד מועצת הכלכלה והפיננסים של האיחוד האירופי וקרן המטבע הבינלאומית החליטו ב-28 בנובמבר 2010 להעניק לאירלנד סיוע פיננסי, לאור בקשת הרשויות המוסמכות של המדינה. חבילת הסיוע תענה על הצרכים הפיננסיים של אירלנד עד לסכום של 85 מיליארד אירו. מנגנון היציבות הפיננסית האירופית בחר שלושה בנקים, HSBC, סיטיבנק וסוסייטה ז'נרל לארגן את הנפקת איגרות החוב.
משבר החובות של אירלנד > היחלצות מהמשבר

בשנת 2008 הייתה אירלנד נתונה בחובות חיצוניים גבוהים ובקשיים קשיים להחזרתן. כחלק מהמשבר זינקה האבטלה באירלנד ל-14.8%, התמ״ג צנח בכ-15%, הגרעון עמד על 32%, הבורסה צנחה לשפל של 1,987 נקודות והציבור איבד לחלוטין את אמונו במערכת הבנקאות במדינה, ואף נשקלה האפשרות שאירלנד תעזוב את גוש האירו. למרות זאת אירלנד נחלצה לחלוטין מהמשבר כבר בשנת 2015. אותה שנה זינק שיעור הצמיחה באירלנד ב-7.8% ונותר במגמת עליה. בשנת 2016 ירד שיעור הגרעון באירלנד ל-0.9% (לעומת 32% בשיאו של המשבר).
בעקבות פרישת הממלכה המאוחדת מהאיחוד האירופי, עלה החשש שכלכלת אירלנד גם תיפגע מההחלטה. בעיקר עקב העובדה שרוב הסחר של אירלנד עם אירופה עובר דרך הממלכה המאוחדת, שהודיעה שתעזוב גם את השוק האירופי האחיד (הכולל איחוד מכסים). בפועל היא נהנתה מהמהלך שחברות רבות החליפו את הממלכה המאוחדת עם אירלנד כשער מרכזי לשווקים של אירופה, ומרכז פיננסי אזורי. בנוסף הסחר עם אירופה עבר לקווי סחר ישירים ולא דרך נמלים בממלכה המאוחדת.
הפארק הלאומי הר אספיירינג

הפארק הלאומי הר אספיירינג (באנגלית: Mount Aspiring National Park) הוא פארק לאומי הנמצא בדרום האי הדרומי של ניו זילנד, ומאז שנת 1990 הוא מוכרז כאתר המורשת העולמית טה ואהיפוונמו יחד עם שלושה פארקים לאומיים נוספים.
הפארק כולל את הר אספיירינג, המתנשא לגובה של 3,033 מ', וכן את ההרים והעמקים הסובבים אותו עד למעבר האסט בצפון. שטחו הכולל של הפארק הוא 3,555 קמ"ר. שתי נקודות הגישה העיקריות אל הפארק הן העיר ואנקה והעיירה גלנורקי. האזור הוכרז כפארק לאומי בשנת 1964 והוא מהווה חלק מאתר המורשת העולמית טה ואהיפוונמו.
הפארק הלאומי אוג'ונג קולון

הפארק הלאומי אוג'ונג קולון (אינדונזית: Taman Nasional Ujung Kulon, משמעות השם: הקצה המערבי) הוא פארק לאומי השוכן בקצה המערבי של מחוז בנטן באי האינדונזי ג'אווה. הפארק משתרע על פני 1,205,510 דונם, מהם 762140 דונם של שטח יבשתי והיתר של האוקיינוס. בשטחו של הפארק נכללים האי הגעשי קרקטואה, וכן איים נוספים במצר סונדה. הפארק הוכרז על ידי אונסק"ו כאתר מורשת עולמית בשנת 1991
גאוגרפיה, גאולוגיה ואקלים

הפארק הלאומי שוכן בחצי אי הנמצא בקצה הדרום-מערבי של ג'אווה. בדרום-מערב הפארק נמצאים שלושת הרכסים של מסיף הר פאיונג המתנשאות לגובה של כחצי קילומטר, והן הנקודות הגבוהות ביותר בפארק. בצפון-מזרח הפארק נמצאות בעיקר גבעות נמוכות ומישורי רמת טלאנקה, וכן ביצות הנמצאות במצר יבשה ברוחב של עד 2 קילומטרים הנמצא בצמוד לגבול הפארק. בעומק שטחו של הפארק בכיוון מזרח נמצא מסיף הר הונג'ה. קו החוף של הפארק אינו אחיד במראהו. הוא כולל, בין היתר, איי אלמוגים המוקפים בשונית אלמוגים חוגרת (Fringing reef) בצפון הפארק, דיונות חול בדרום הפארק, ורצועה ארוכה של גושי אבן חול שבורים במערב הפארק.
אוג'ונג קולון, האי פאנאיטאן והר הונג'ה הם חלק ממערכת הרים שנוצרה בתור השלישון על גבי מדף סונדה הקדום יותר. אוג'ונג קולון והר הונג'ה היו הקצה הדרומי של שלוחת הרי בוקיט באריסאן בסומטרה במהלך הפלייסטוקן, ובעקבות היווצרות מצר סונדה הם נפרדו מסומטרה. הקרקע במזרח ובמרכז הפארק מורכבת מתצורות אבן גיר שנוצרו במיוקן, מאבן חול בדרום וממשקעי סחף בצפון הפארק. בצפון-מערב הפארק נמצאים מחשופי ברקציה. מאסיף הר פאיונג שבמערב הפארק נוצר במהלך המיוקן, והאי פאנאיטאן הוא אי וולקני שנוצר גם כן במיוקן.
המסיף הדרום-מערבי מתנקז בדפוס רדיאלי דרך מספר נחלם. רמת טלאנקה מתנקזת לכיוון צפון-מזרח ולכיוון מזרח דרך שני נהרות (קיגנטר וקיקאראנג), ולכיוון דרום דרך שלושה נהרות (קיקוסיק, קיטאדאהאן, וקיבאנדאוו). הר הונג'ה מתנקז לכיוון דרום אל האוקיינוס ההודי ולכיוון מערב אל מפרץ ולקאם.
הקרקע בכל הפארק מכוסה באפר געשי, שהוא שריד להתפרצות הגדולה שאירעה ב-1883 בארכיפלג קרקטואה השוכן על קצה מדף סונדה. בשטח הפארק נמצאים האיים אנאק קרקטואה, סרטונג, פאיאנג וראקאטה, המוקפים על ידי שוניות אלמוגים. איים אלו הם שריד להתפרצות געשית שהתרחשה בשנת 535, וממנה נותרו שלושה חרוטים געשיים. כתוצאה מהתמזגות החרוטים נוצר האי קרקטואה, שנחרב בהתפרצות הגדולה של 1883 שגרמה להעפת כ-21 קילומטרים מעוקבים של קרקע ולמותם של 36380 מתושבי האזור. הפעילות הגעשית נמשכה גם לאחר ההתפרצות, וכתוצאה ממנה נוצר ב-1927 האי אנאק קרקטואה. עד ל-1994 התרחשו באזור עוד 4 התפרצויות געשיות.
האקלים בפארק הוא אקלים טרופי ימי. כמות המשקעים הגבוהה ביותר יורדת בין אוקטובר לאפריל במהלך המונסון הצפון-מערבי, והממוצע השנתי הוא 3,250 מילימטרים. בין מאי לספטמבר, במהלך המונסון הדרום-מזרחי, יורדים פחות משקעים. הממוצע החודשי לעונה הרטובה הוא 400 מילימטרים, וכרבע מכמות זו לעונת המונסון הדרום-מזרחי. טווח הטמפרטורה המקומי הוא בין 25 ל-30 מעלות צלזיוס, וטווח הלחות הוא 65% עד 100%.
הפיגוע בצירות הסובייטית

| --- | --- |

בית הצירות הרוסית מיד לאחר הפיצוץ
 תאריך:  9 בפברואר 1953 
 מקום:  בית השגרירות הרוסית 
 קואורדינטות:  32°03′50″N 34°46′29″E﻿ / ﻿32.063791666667°N 34.774752777778°E﻿ / 32.063791666667; 34.774752777778
 סוג:  פיגוע תופת 
 נשק:  מטען חבלה 
 הרוגים:  0 
 פצועים:  4 
 מבצע:  מלכות ישראל 
  מפת מיקום  מפה דינמית   (למפת תל אביב מוגדלת) זירת הפיגוע(למפת תל אביב רגילה) זירת הפיגוע(למפת גוש דן רגילה) זירת הפיגוע(למפת גוש דן מוגדלת) זירת הפיגוע  he זירת הפיגוע בצירות הסובייטיתhe זירת הפיגוע בצירות הסובייטיתמפת  מרכז __ תל אביב (in English: Tel Aviv) [‌גוש דן וסביבותיו‌]ממזרח: __ בני ברק (in English: Bnei Brak), __ רמת גן (in English: Ramat Gan), __ גבעתיים (in English: Givatayim) ממערב: הים התיכון (in English: PAM) tabBackground:;tabBorder:#aaa;defaultTab:0;
 
שוטר שומר על רהיטי בית הצירות המחכים להובלה על המדרכה בשדרות רוטשילד, בעקבות עזיבת הסגל הדיפלומטי
הפיגוע נגד הצירות הסובייטית בתל אביב התרחש ב-9 בפברואר 1953. בחצר הצירות הונחה פצצה במשקל 15 ק"ג, שכתוצאה מהתפוצצותה הבניין נפגע קשות, וארבעה מהאנשים העובדים בו נפצעו.
רקע

היחסים בין מדינת ישראל לברית המועצות ומדינות הגוש הקומוניסטי החלו להיות מתוחים עוד בתחילת שנות ה-50. ב-1952 נעצרו בצ'כוסלובקיה יהודים (בהם מרדכי אורן, ישראלי פעיל מפ"ם), שהואשמו בריגול וחתרנות לטובת ארצות הברית והועמדו למשפט ראווה פוליטי, "משפטי פראג". בברית המועצות נעצרו רופאים יהודיים והועמדו בינואר 1953 למשפטי ראווה בעלי נופך אנטישמי, "משפט הרופאים".
ב-1952 הקימו מספר יוצאי לח"י, בהם יעקב חרותי ושמעון בכר, את קבוצת המחתרת "מלכות ישראל" שנודעה לימים בתור "מחתרת צריפין". מטרת הקבוצה הייתה להתנקם בשלטונות ברית המועצות וצ'כוסלובקיה על רדיפת היהודים במדינות אלו; ואף לפעול נגד חיילי הלגיון הירדני בירושלים.
מספר פעולות מחאה התקיימו על רקע משפטי פראג ומוסקבה. בין היתר, קיימו ב-4 בדצמבר 1952 פעילי ימין (בהם ישראל אלדד ואב"א אחימאיר) משפט דמה לברית המועצות ב"בית העם" בתל אביב. ב-23 בנובמבר 1952 הושלכה אבן לתוך משרדו של הנציג הצ'כוסלובקי בתל אביב. ב-4 בדצמבר הושלכה פצצה תוצרת בית על מוסך הנציגות הצ'כוסלובקית וב-10 בדצמבר היה ניסיון להצית מכונית הקשורה לצירות הסובייטית.
בנוסף, משרד החוץ החליט על צעדי מחאה דיפלומטיים, במסגרתם הנחה מנכ"ל המשרד ולטר איתן את שליחי ישראל להחרים הזמנות מנציגי צ'כוסלובקיה (ושלא להזמינם לאירועים רשמיים). בלא לפגוע בכללי הטקס והנימוס הבסיסיים, על נציגי ישראל להימנע משיחה עם נציגי צ'כוסלובקיה.
הפיגוע

בשעות הערב המאוחרות של 9 בפברואר 1953 חדרו פעילים של מחתרת צריפין לשטח הצירות הסובייטית בשדרות רוטשילד בלב העיר תל אביב לאחר חיתוך הגדר האחורית של המתחם, בעוד משמר משטרתי מפטרל בחזית בניין הצירות. בחצר הצירות הונחה פצצה במשקל 15 ק"ג, שהתפוצצה בשעה 22:35. הבניין נפגע קשות, וארבעה נפצעו, בהם קלאודיה ירשובה, אשת הציר פבל ירשוב שנפצעה קלות והנהג של הצירות שנפצע קשה מרסיסים בבטנו. מהדף הפיצוץ נשברו גם חלונות מעון השגריר השווייצרי, שהיה בקרבת הצירות הסובייטית.
תוצאות הפיגוע

ממשלת ישראל מיהרה לפרסם הודעת גינוי למעשה, שבה נאמר כי הפצצה פגעה "לא רק בנציגות דיפלומטית זרה אלא גם בנפש המדינה עצמה. ייעשו כל המאמצים כדי לגלות את הפושעים וכאשר יתגלו יובאו לדין ויבואו על עונשם. הממשלה מביעה לציר ברית המועצות ולעובדי הצירות, ובפרט לאלה הנמצאים עתה בטיפול רפואי את צערה העמוק ואת דאבון ליבה".
אולם לאחר יממה הודיע הציר ירשוב כי לדעתו ההתנקשות היא תוצאה של התעמולה האנטי-סובייטית שמקורה בממשלת ישראל. ב-11 בפברואר בשעת לילה הזעיק אליו שר החוץ הסובייטי אנדריי וישינסקי את ציר ישראל במוסקבה שמואל אלישיב ומסר לידיו איגרת המודיעה על ניתוק היחסים הדיפלומטיים בין ברית המועצות לישראל והמכנה את התנצלותה של ממשלת ישראל כ"משחק רמייה". השר אמר לשגריר כי הפיצוץ הוכיח שבישראל אין תנאים מינימליים לקיום נציגות דיפלומטית סובייטית. הציר נדרש לעזוב מיד את מוסקבה. ציר ישראל ואנשי הצירות עזבו את מוסקבה במקביל ליציאתם של הציר ירשוב ואנשי הצירות את תל אביב.
היחסים הדיפלומטיים חודשו שנית ביולי 1953, אך נותקו סופית לאחר 1967. ניתוק היחסים התקבל בחשש כבד בישראל, הן למעמדה הבינלאומי, והן לגורל יהודי ברית המועצות. דוד בן-גוריון אמר כי קיבל את ההודעה על ניתוק היחסים בתדהמה ובחשש; זלמן ארן אמר כי השמיים מעולם לא היו מעוננים יותר מאז הקמת מדינת ישראל; וכי ברית המועצות הטילה "פצצה דיפלומטית" על מדינת ישראל.
שר החוץ, משה שרת, הנחה את הדיפלומטים הישראלים בחו"ל להקפיד להעביר את המסרים, לפיהם ניתוק היחסים לא היווה פגיעה אנושה בישראל; ובנוסף לא גרם לתלות ישראלית בארצות הברית, או להעלאת מעמדן של המדינות הערביות במישור הבינלאומי.
שירותי הביטחון ראו בפעילות "מלכות ישראל" גורם שערער את יציבות המשטר בישראל. ביוני 1953 הצליחו לחשוף את פעילי הארגון ולעצור כ-16 מהם, ו"מלכות ישראל" הוכרזה כארגון טרור מתוקף פקודת מניעת טרור. העצורים הועמדו לדין בבית דין צבאי (שהיה במחנה צריפין, ולפיכך כונתה הקבוצה גם "מחתרת צריפין"). זוהי הפעם היחידה בתולדות מדינת ישראל, שבה הועמדו לדין אזרחים יהודים בבית דין צבאי בהקשר זה. על החשודים הגן שמואל תמיר. הם לא הורשעו בעוון הפגיעה בצירות הסובייטית, אלא בעבירות אחרות: בכר נידון ל-12 שנות מאסר, חרותי לעשר שנים ויחזקאל מזרחי לחמש שנים. יוסף מנקס לא הורשע מהיעדר ראיות נגדו. לאחר כשנתיים מאסר, בהמלצת שר המשפטים פנחס רוזן, הוענקה חנינה לכל אסירי המחתרת.
הערות שוליים

↑  Documents on Israeli-Soviet Relations, 1941-1953, משרד החוץ
↑  שם
↑  Yosef Govrin, Israeli-Soviet Relations, 1953-1967 עמוד 6
הבנים (קומיקס)

| --- | --- |

עטיפת האוגדן הראשון: "The Name of the Game" (יוני 2007), המציגה את חברי "הבנים" (בכיוון השעון משמאל למעלה: הצרפתי, חלב-אם, הנקבה, יואי קמפבל ובילי בוצ'ר).
 מידע קומיקס
 יוצר:  גארת' אניס דריק רוברטסון
 סוגה:  גיבורי-על
 סטטוס:  הסתיימה
 תקופת פרסום מקורית:  אוקטובר 2006 – נובמבר 2012 (כ־6 שנים)
 ארץ מקור:  ארצות הברית ארצות הברית
 שפת המקור:  אנגלית 
 מוציא לאור:  WildStorm (#1–6) Dynamite Entertainment (#7–72, Dear Becky)
 מספר החוברות:  72
 מספר האוגדנים:  13
 
הבנים (באנגלית: The Boys) היא סדרת קומיקס שנכתבה על ידי גארת' אניס ואוירה על ידי דריק רוברטסון. האוגדן הראשון בסדרה יצא לאור בהוצאת "WildStorm", שביטלה את הסדרה לאחר החוברת השישית; המשך הסדרה יצא לאור בהוצאת "Dynamite Entertainment". הסדרה יצאה לאור לראשונה באוקטובר 2006, והסתיימה בנובמבר 2012 לאחר שפורסמו 72 חוברות. באוגדן הרביעי מתגלה כי עלילת הסדרה מתרחשת ביקום הבדיוני בו מתרחשת עלילת הקומיקס "פריצ'ר", סדרת קומיקס נוספת שנכתבה על ידי אניס בין השנים 1995–2000. בנוסף, לסדרה נכתבו שלוש ספין אוף בנות שש חוברות – "Herogasm",‏ "Highland Laddie", ו-"Butcher, Baker, Candlestickmaker", ומיני-סדרת אפילוג בת שמונה חוברות, "בקי היקרה", שהופצה מיוני עד לנובמבר 2020.
סדרת הקומיקס עובדה על ידי אולפני אמזון ו-"Sony Pictures Television" לסדרת טלוויזיה שעלתה לשירות הזרמת המדיה פריים וידאו ב-26 ביולי 2019, באמצעות הסכם זכויות עם "Dynamite Entertainment", שממנו הושק זיכיון – סדרת רשת בשם "השבעה ב-7" שעלתה לשידור ב-7 ביולי 2021; סדרת ספין-אוף מונפשת, "הבנים מציגים: שטני", שעלתה ל"פריים וידאו" ב-4 במרץ 2022 (שמתוכו, הפרק השלישי, "I'm Your Pusher", מתרחש בהמשכיותה של סדרת הקומיקס); וסדרת ספין-אוף לייב אקשן "דור ה-V", שעלתה לשירות ב-29 בספטמבר 2023.
הוצאה לאור

שש החוברות הראשונות של "הבנים" הוצאו לאור על ידי חברת "Wildstorm", החל משנת 2006. ב-24 בינואר 2007, הסדרה בוטלה בפתאומיות לאחר צאת החוברת השישית. מאוחר יותר, הסביר אניס שביטול זה נבע מהעובדה ש-DC קומיקס (ש-"Wildstorm" השתייכה אליה לפני סגירתה) לא הייתה מרוצה מהטון האנטי–גיבורי-על של הקומיקס. היוצר-שותף, דריק רוברטסון, הצהיר כי "DC עשתה לנו טובה בהחזרת הזכויות שלנו על מנת שנוכל למצוא מוציא לאור חדש וזה נמצא כעת בתהליכים". לאחר מכן, הצהיר אניס כי מספר מוציאים לאור הביעו עניין ברכישת הזכויות, וכי החוברת השביעית ומהדורת כריכה רכה של שש החוברות הראשונות יהיו זמינים. בנוסף, על אף שרוברטסון היה תחת חוזה בלעדיות עבור "DC", הוא קיבל רשות מיוחדת להמשיך לעבוד על "הבנים". בפברואר 2007 נמסר כי זכויות הקומיקס נרכשו על ידי "Dynamite Entertainment", ובמאי 2007, אושר רשמית חידוש הסדרה. מהדורה מיוחדת שבה נאגדו ששת הגליונות הראשונים פורסמה גם בהוצאת "Dynamite", עם הקדמה מאת סיימון פג, שעליו התבססה מראהו החיצוני של יואי קמפבל, הפרוטגוניסט הראשי.
בפברואר 2009, הכריזה "Dynamite" על מיני-סדרת ספין-אוף, "Herogasm", עם אמנות של ג'ון מקרי וקית' ברנס; המיני-סדרות שלאחר מכן כללו את "Highland Laddie", ו-"Butcher, Baker, Candlestickmaker"; לאחר הפצתן, נאגדו שלוש המיני-סדרות כאוגדנים מתוך הסדרה הראשית.
לאחר סיום הסדרה, הצהיר אניס כי סדרת הקומיקס הרוויחה מביטולה על ידי "Wildstorm", בכך ש-"Dynamite" העניקה לו חופש פעולה רחב יותר ממה שהיה ל-DC, ואמר, "היינו נרקבים [ב-DC]. הספר היה נסדק ונקרע עד שכתיבתו הייתה תסכול טהור". הוא גם הודה שפלט "אנחת רווחה" לאחר הביטול, שכן זמן קצר לאחר מכן, "Wildstorm" נסגרה.
מיוני עד נובמבר 2020, יצאה לאור מיני-סדרת אפילוג בת שמונה חוברות בשם "בקי היקרה".
רקע עלילתי

עלילת הקומיקס מתרחשת בין 2006 ל-2008, בעולם שבו קיימים גיבורי-על. עם זאת, רוב גיבורי-העל הושחתו עקב ההכרה והפרסום להם זכו, ולעיתים קרובות נוהגים בצורה פזיזה, המסכנת את בטיחות העולם. העלילה עוקב אחר חוליה חשאית קטנה של ה-CIA, הידועה באופן לא רשמי בשם "הבנים", אשר בראשותו עומד בילי בוצ'ר וחבריה הם חלב-אם, הצרפתי, הנקבה, והתוספת החדשה יואי "וי" קמפבל, האחראים על ניטור קהילת גיבורי-העל; משימה המובילה אותם לעיתים קרובות לעימותים איומים מול תאגיד "ווט" השולט בגיבורי-העל, ולתוצאות איומות; במקביל, עלילת משנה מרכזית עוקבת אחר דמותה של אנני "סטארלייט" ג'נוארי, גיבורת-על צעירה ותמימה שמצטרפת לצוות גיבורי-העל בשם "השבעה", קבוצת גיבורי-העל היוקרתית והמושחתת ביותר בעולם ואויביהם המרים ביותר של "הבנים".
מהדורות שנאספו

לאורך השנים, הפיצה "Dynamite" מהדורות הן בכריכה קשה והן בכריכה רכה באופן קבוע (כולל חוברות הקומיקס שהופצו בעבר על ידי "Wildstorm"). בנוסף, הפיצה "Dynamite" מהדורות דפיניטיביות שכללו אומניבוסים של הסדרה.
| # | שם האוגדן | מסת"ב | תאריך הפצה | מספר עמודים | החוברות שנאגדו בו |
| --- | --- | --- | --- | --- | --- |
| 1 | The Name of the Game | ‏ ISBN 91-33-30546-3 | יוני 2006 | 152 | The Boys #1–6 |
| 2 | Get Some | ‏ISBN 1-933305-68-1 | מרץ 2007 | 192 | The Boys #7–14 |
| 3 | Good for the Soul | ‏ ISBN 1-933305-92-4 | אוקטובר 2008 | 192 | The Boys #15–22 |
| 4 | We Gotta Go Now | ‏ ISBN 1-84856-298-5 | יולי 2009 | 192 | The Boys #23–30 |
| 5 | Herogasm | ‏ ISBN 1-60690-082-X | נובמבר 2009 | 144 | Herogasm #1–6 |
| 6 | The Self-Preservation Society | ‏ ISBN 1-60690-125-7 | מרץ 2010 | 192 | The Boys #31–38 |
| 7 | The Innocents | ‏ ISBN 1-60690-150-8 | דצמבר 2010 | 216 | The Boys #39–47 |
| 8 | Highland Laddie | ‏ ISBN 1-60690-207-5 | אפריל 2011 | 144 | Highland Laddie #1–6 |
| 9 | The Big Ride | ‏ ISBN 1-60690-220-2 | 9 בנובמבר 2011 | 276 | The Boys #48–59 |
| 10 | Butcher, Baker, Candlestickmaker | ‏ ISBN 1-60690-264-4 | 6 במרץ 2012 | 144 | Butcher, Baker, Candlestickmaker #1–6 |
| 11 | Over the Hill with the Swords of a Thousand Men | ‏ ISBN 1-60690-341-1 | יוני/יולי 2012 | 152 | The Boys #60–65 |
| 12 | The Bloody Doors Off | ‏ ISBN 1-60690-373-X | דצמבר 2012 | 170 | The Boys #66–72 |
| 13 | Dear Becky | ‏ ISBN 978-1524119904 | 23 בפברואר 2021 | 176 | Dear Becky #1–8 |
מהדורות שנאספו > מהדורות דפיניטיביות

| # | שם האוגדן | מסת"ב | תאריך הפצה | מספר עמודים | החוברות שנאגדו בו |
| --- | --- | --- | --- | --- | --- |
| 1 | The Boys: Definitive Edition 1 | ‏ISBN 1-933305-80-0 | דצמבר 2008 | 344 | The Boys #1–14 |
| 2 | The Boys: Definitive Edition 2 | ‏ISBN 1-60690-073-0 | 23 בדצמבר 2009 | 384 | The Boys #15–30 |
| 3 | The Boys: Definitive Edition 3 | ‏ ISBN 1-60690-165-6 | 5 באפריל 2011 | 552 | The Boys #31–38; Herogasm |
| 4 | The Boys: Definitive Edition 4 | ‏ ISBN 1-60690-340-3 | יולי 2012 | 370+ | The Boys #39–47; Highland Laddie |
| 5 | The Boys: Definitive Edition 5 | ‏ ISBN 978-1606904121 | יולי 2013 | 430 | The Boys #48–59; Butcher, Baker, Candlestickmaker |
| 6 | The Boys: Definitive Edition 6 | ‏ ISBN 978-1606904350 | פברואר 2014 | 320 | The Boys #60–72 |
פרסים ומועמדויות

2008 – מועמדות, קטגוריית "הסדרה המתמשכת הטובה ביותר", פרס אייזנר.
2009 – מועמדות, קטגוריית "חוברת הקומיקס של השנה מתחת ל-$3.00", פרס Diamond Comic" Distributor Gem".
2010 – מועמדות, קטגוריית "ספר הקומיקס או הרומן הגרפי הטוב ביותר", פרס הצעקה.
עיבודים למדיות נוספות > סרט שבוטל

בפברואר 2008, דווח על ידי "וראייטי" כי "סרטי קולומביה רכשה את זכויות עיבודו הקולנועי של הקומיקס, אותו הפקידה בידי המפיק ניל ה. מוריץ, וכי על כתיבת התסריט הופקדו פיל היי ומאט מנפרדי. באוגוסט 2010, הצהיר אדם מקיי על החתמתו לבימוי הסרט, והוסיף כי "כבר יש להם תסריט ואנחנו עושים משכתבים אותו, אז אני מקווה שניכנס לעניין בסתיו ואולי הצילומים יתקיימו בינואר." בפברואר 2012, הודיעה "סרטי קולומביה" על ביטול הפקת העיבוד הקולנועי. עם זאת, הצהיר מקיי בתגובה בחשבון הטוויטר האישי שלו כי הזכויות נרכשו על ידי "סרטי פרמאונט". ב-30 באפריל 2013, נמסר על שכירתם מחדש של מנפרדי והיי לכתיבת התסריט, אם כי הפקת הסרט מעולם לא יצאה לפועל.
עיבודים למדיות נוספות > סדרת טלוויזיה

באוקטובר 2015 נמסר על רכישת זכויות עיבוד הקומיקס מטעם "Cinemax" עבור פיתוח עיבוד טלוויזיוני, עליו יופקדו סת' רוגן, אוון גולדברג ואריק קריפקה. בספטמבר 2017, דווח על ידי "וראייטי דיווח זכויות הפקת והפצת הסדרה נרכשו על ידי אולפני אמזון. הסדרה עלתה לשירות הזרמת המדיה "פריים וידאו" ב-26 ביולי 2019. עונתה השנייה של הסדרה עלתה לשירות ב-4 בספטמבר 2020, ואילו עונתה השלישית עלתה לשירות ב-3 ביוני 2022.
עיבודים למדיות נוספות > סדרת ספרים מוקלטים

כל 98 החוברות של סדרת הקומיקס עובדו ל-7 ספרים מוקלטים שהופקו עם צוות שחקנים מלא, אפקטים קוליים ומוזיקה על ידי "GraphicAudio". הכרך הראשון יצא לאור ב-4 במאי 2020. הכרך השביעי עיבד את מיני-סדרת האפילוג "בקי היקרה" וחתם את הפקת הסדרה ב-20 במאי 2022. אורכה של הסדרה כולה נאמד ב-31 שעות, עלילתה מתרחשת, בדומה לעלילת הקומיקס, בין השנים 2006–2008 והדיאלוג נצמד לתסריטים המקוריים של גארת' אניס. בנוסף, הסדרה קיבלה סיווג לגילאי 18+.
עיבודים למדיות נוספות > סדרת הנפשה

סדרת ספין-אוף מונפשת של "הבנים", "הבנים מציגים: שטני", עלתה לשירות "פריים וידאו" ב-4 במרץ 2022.
עיבודים למדיות נוספות > We Gotta Go Now

על פיתוחה של סדרת ספין-אוף נוספת בשם "דור ה-V", המעובדת באופן רופף על אירועי קשת העלילה "We Gotta Go Now" מתוך הסדרה הראשית, ששאבה השראה מ"משחקי הרעב" ו"אקס-מן" ועלילתה מתמקדת בצוות גיבורי-העל "ג'י-מן", הוכרז ב-20 בספטמבר 2020; בהמשך נמסר כי הסדרה תעלה לשירות "פריים וידאו" ב-29 בספטמבר 2023.
הנדסה חברתית (אבטחת מידע)

גרפיקה בנושא פייק ניוז שהופץ על ידי קול אמריקה
הנדסה חברתית (מאנגלית: Social Engineering) היא מושג מתחום האבטחה ובפרט מתחום אבטחת מידע, שמשמעותו ניצול של תכונות פסיכולוגיות של האדם, אשר עשויות להביא אותו לציית לבקשותיו של הפורץ. לכן הנדסה חברתית היא אחת מהטכניקות למימוש לוחמת סייבר.
שיטה זו מאפשרת לעקוף את כל טכנולוגיות מנגנוני האבטחה (כגון אנטי וירוס, חומת אש וכולי), והיא מתבססת על העובדה שכל מערכות המידע נועדו לספק שירותים למשתמשים כלשהם, ולאותם המשתמשים יש אמצעים לגשת אל המידע שהפורץ רוצה להשיג. לדוגמה, באמצעות הנדסה חברתית, הפורץ יכול לשכנע את המשתמש לספק לו מידע רגיש כגון שמות משתמשים וסיסמאות, או לבצע עבורו פעולות כגון הרצת תוכנה לבקשתו. למשל, ההאקר הידוע קווין מיטניק, משתמש לעיתים קרובות במונח זה, וטוען שהנדסה חברתית היא הטכניקה האפקטיבית ביותר ב"ארגז הכלים" שלו.
כיום, מנהלי אבטחת מידע רבים מעריכים כי איום זה לחיסיון המידע הארגוני, גדול משמעותית מכל איום טכנולוגי "קלאסי" . הדרכים המקובלות להתמודד ולהגן בהנדסה חברתית היא העלאת המודעות מפני סוגי התקפה של הנדסה חברתית בקרב המשתמשים ובעלי ההרשאות. לדוגמה, בנקים רבים מפרסמים באתרי האינטרנט שלהם שעובדי הבנק לעולם לא יבקשו בטלפון או בדואר אלקטרוני את סיסמת הכניסה לחשבון הבנק של המשתמשים.
שיטות תקיפה נפוצות

כל הטכניקות בהנדסה חברתית מבוססות על תכונות פסיכולוגיות מסוימות של האדם, בעיקר בתחום קבלת ההחלטות. תכונות אלו, המכונות לעיתים "באגים בחומרת האדם", ניתנות לניצול בצירופים שונים כדי ליצור טכניקות התקפה. בין סוגי ההתקפות קיימים: דיוג, איסוף מידע, תסריטים, הסחת דעת, פיתוי ועוד.
השימוש בפיתוי הוא בדרך כלל על ידי טקסט שמשכנע את המשתמש להוריד משהו או ללחוץ על קישור. הנה מספר טקסטים לדוגמה:
"מזל טוב! אתה המשתמש המיליון שלנו, לחץ כאן כדי לקבל את הפרס".
"לחצו כאן לצפייה בסלבריטאים בעירום".
"לחצו כאן כדי להוריד את המשחק (השם של המשחק המבוקש)".
הנה דוגמה למשפט בהנדסה חברתית שיכולה לגרום למשתמש שחושב שהוא מוריד משחק מוכר - להפעיל וירוס (אף על פי שהאנטי-וירוס יודיע למשתמש על ההורדה המסוכנת, ויבקש את אישורו להמשך): "שימו לב: אנטי-וירוסים ישנים עלולים להציג את המשחק כווירוס. אל דאגה, המשחק רק משתמש בהרשאות רחבות כדי לחבר אתכם אל המשחק".
שיטות תקיפה נפוצות > דיוג

דיוג ("פישינג") היא שיטת הונאה מהנפוצות ביותר לחשיפת מידע אישי רגיש ממשתמשים בשירותי רשת. בפעולת דיוג הפורץ יוצר אתר אינטרנט מזויף, בעל מראה דומה לדף האינטרנט האמיתי. משתמש שמוזמן להיכנס לאתר המזויף, עשוי להזין לתומו את הפרטים האישיים והסיסמה לתוך האתר המזויף. בהיותו אתר מזויף, הנתונים שהוזנו לאתר נשלחים לשרת שנמצא בשליטתו של הפורץ, וכך יש בידיו גישה מלאה לחשבון משתמש זה.
על מנת לטשטש את עקבות פעולת הדיוג, הפורץ מנסה לגרום למשתמש להרגיש שהכול כשורה. לשם כך ישנן שתי אפשרויות התנהלות מרגע שליחת הפרטים אל הפורץ: רבים מהפורצים מנתבים את המשתמש אוטומטית לדף הכניסה המקורי, ושם המשתמש מתבקש להזין את הפרטים שלו שוב; אמנם מצב כזה מעט מחשיד, אך משתמשים רבים אינם זהירים דיים ומתייחסים לאירועים כאלה כאל "באג" בשירות. דרך התנהלות שנייה, יותר חמקנית, מנתבת את המשתמש לדף הכניסה, מזינה אוטומטית את הפרטים לתוך האתר האמיתי, והמשתמש מועבר אוטומטית לתוך החשבון האמיתי שלו, כך שאינו חושד כלל שמשהו אינו כשורה.
כיום ישנם שירותי רשת רבים שנאבקים בתופעת הדיוג, בשיטות שונות בעלות רמת יעילות שונה.
שיטות תקיפה נפוצות > דרכי התגוננות

כשבקשת העזרה היא בשם חבר או קרוב משפחה, על המותקף לפנות לאותו חבר / קרוב משפחה.
בקשה למידע ניתן לוודא מול הגורם הרשמי, שממנו הגיעה לכאורה הבקשה.
מתקפה בדואר אלקטרוני או בטלפון ניתן לנטרל על ידי בקשה לפגישה.
סיסמאות ונתוני הזדהות אין להעביר בשום מקרה.
הערות שוליים

↑  Kevin Mitnick, Alexis Kasperavičius, "Certified Social Engineering Prevention Specialist Course Workbook.", page 4. Mitnick Security Publishing, 2004
↑  Social Engineering Remains a Top Cybersecurity Concern, www.varonis.com (באנגלית)
↑  לפי מכתב תאגיד שנשלח ללקוח
הלגיון החמישי יוביה

| --- | --- |
סמל הלגיון על פי נוטיטיה דיגניטטום
סמל הלגיון על פי נוטיטיה דיגניטטום
 פרטים
 מדינה:  האימפריה הרומית
 שיוך:  הצבא הרומי
 סוג:  לגיון
 בסיס האם:  פאנוניה
 אירועים ותאריכים
 תקופת הפעילות:  המאה השלישית – לא ידוע
 נתוני היחידה
 ציוד עיקרי:  נשק קר, בעיקר פילום, גלדיוס, סקוטום, לוריקה לוריקה סקוומטה (שריון שרשראות)
הלגיון החמישי יוביה (בלטינית: Legio V Iovia) היה לגיון רומאי, אשר הוקם בידי הקיסר דיוקלטיאנוס והוצב במחוז פאנוניה ליד הדנובה.
היסטוריה

המידע על הלגיון מועט. הוא הוקם בידי הקיסר דיוקלטיאנוס, ככל הנראה בתחילת שנות שלטונו. הלגיון נקרא "יוביה" אשר משמעותו "מוקדש ליופיטר". יופיטר היה הפטרון של הקיסר דיוקלטיאנוס, שבעצמו כונה לפעמים "יוביאנוס". הלגיון הוקם במקביל ללגיון השישי הרקוליה, אשר נקרא על שם הרקולס, הפטרון של שותפו לשלטון של דיוקלטיאנוס - הקיסר מקסימיאנוס. הלגיון הראשון יוביה הוצב לצד הלגיון השישי הרקוליה במחוז פאנוניה ליד נהר הדנובה. במאה החמישית הלגיון נזכר בנוטיטיה דיגניטטום, עדיין בבסיסו הישן על יד הדנובה. גורלו של הלגיון לאחר מכן אינו ידוע.
הערות שוליים

↑  הלגיון החמישי יוביה, באתר livius.org (באנגלית)